Brugsuddeleren i Visse syd for Aalborg har fået travlt. Dagli'Brugsen i Visse har fået et af de 25 nye posthuse, Post Danmark har åbnet i Nordjylland de seneste to måneder, og lige nu langer brugsuddeler Michael Nikolajsen 200 pakker over disken hver dag. - Det er en del flere end vi sådan lige havde regnet med, siger Michael Nikolajsen. Paradoksalt nok er nordjydernes nethandel med til at styrke de mindre butikker. I Dagli'Brugsen i Visse oplever de, at kunderne ofte lige smider et par ekstra ting i indkøbskurven, når de alligevel skal hente pakker. - Det har betydet, at vi har fået større kundegennemstrøm. Det var også derfor, vi gjorde det i tidernes morgen, da vi fandt ud af, at der virkelig var behov for, at kunderne kunne hente pakker her i Visse, siger brugsuddeler Michael Nikolajsen. En undersøgelse, som Epinion har foretaget for Post Danmark, viser, at kunderne gennemsnitlig køber for 159 kroner mere om måneden i de forretninger, der har et posthus, end i dem, der ikke har. Den øgede omsætning begynder de også at mærke hos OK Plus-tanken i Sæby. De fik posthus i slutningen af november, og kunder lægger allerede lidt flere kroner i kassen. - De køber den der pølse, eller en kanelsnegl, eller en kop kaffe og så finder de ud af, at vi har åbent hele tiden, siger indehaver af tanken, Thomas Rugholm.
Nordjyderne har fået smag for at handle på nettet, og det kommer de små supermarkeder og tankstationer til gode.